**Sami Tallberg** (s. 1976) on suomalainen kokki, keittiömestari, keittokirjailija ja ravintoloitsija. Hänet tunnetaan erityisesti luonnosta löytyvien raaka-aineiden eli villiruoan puolestapuhujana.

Tallberg varttui toisena yksinhuoltajaäidin kahdesta pojasta Helsingin Kampissa Lapinlahdenkadulla. Veljekset viettivät iltapäivisin aikaa samassa talossa sijainneessa Black Star -levyliikkeessä, jonka omistajasta Tero Kaskesta tuli pojille eräänlainen isähahmo. Teini-iässä Tallberg pyöri muun muassa Lepakkoluolan musiikkipiireissä.

Peruskoulun jälkeen Tallberg opiskeli kokiksi Roihuvuoren ammattikoulussa, josta hänet ja Henri Alén lähetettiin vuonna 1995 kokkikilpailuihin Tšekin tasavaltaan. Tämän myötä ulkomailla työskentely ja asuminen alkoivat kiinnostaa. Kahta vuotta myöhemmin Tallberg ja Alén työskentelivät hotellissa Irlannin länsirannikolla. Tallbergin kokkiura lähti nousuun lontoolaisessa, sen ajan kuuluisuuksien suosimassa The Ivy -brasseriassa, jossa hän kertoo oppineensa paljon kiertäessään parin vuoden aikana kaikki keittiön osastot. Tallberg palasi Suomeen suorittamaan siviilipalvelusta ravintolakoulu Perhossa, jossa hän suoritti keittiömestarin tutkinnon ja myös työskenteli jonkin aikaa. Pian The Ivyssä työskennellyt Des McDonald tarjosi 25-vuotiaalle Tallbergille töitä uudessa Rivington Grill Bar & Deli -ravintolassa Lontoossa, jossa Tallberg johti keittiömestarina 12 hengen monikansallista kokkitiimiä. Myöhemmin Tallberg perusti Jali Wahlstenin kanssa Lontoon Sohoon Nordic Bakery -kahvilan.

Lontoon-vuosinaan Tallberg kiinnostui villiyrteistä ja muista luonnon antimista ja kirjoitti aiheesta *Villiyrttikeittokirjan*, josta on otettu toistakymmentä painosta. Suomeen toista kertaa palattuaan hän työskenteli ravintola Careliassa ja hotelli Kämpissä.

Vuonna 2012 Tallbergille myönnettiin villiyrttityöstään Suomi-palkinto.

Tallberg asuu perheineen Turun Ruissalossa ja on työskennellyt muun muassa Söderlångvikin kartanon ravintolassa Kemiönsaaressa ja Finnish Design Shopin logistiikkakeskuksen lounasravintolassa Turussa. Maaliskuussa 2024 hän esiintyi BBC:n *World Table* -ohjelmasarjan jaksossa puhumassa villiyrteistä.

Teoksia
-------

* *Villiyrttikeittokirja*, Readme, 2010. Valokuvat Tommi Anttonen ja Jouko Lehmuskallio. ISBN 978-952-220-234-5.
* *Mäti : helmiä lautasella*. Viestintä Tarmio, 2012. Yhdessä Janne Tarmion kanssa, valokuvat Tarmio ja Tommi Anttonen, piirrokset Gösta Sundman. ISBN 978-952-67784-1-9.
* *Koivunmahlaa & kaviaaria*. Readme, 2013. Valokuvat Liisa Valonen. ISBN 978-952-220-532-2.
* *Villiä & valloittavaa : suomalaisen nykykeittiön helmiä.* Jyväskylä : Kirjakaari, 2013. 3. painos 2015. Valokuvat Tommi Anttonen ja Liisa Valonen. ISBN 978-952-5969-37-5.
* *Hedelmäistä : herkkuja hedelmistä*. Viestintä Tarmio, 2013. Yhdessä Janne Tarmion kanssa, valokuvat Tarmio ja Tommi Anttonen. ISBN 978-952-67784-3-3.
* *Villiä vegeä*. Readme, 2015. Yhdessä Katariina Vuoren kanssa, valokuvat Tommi Anttonen. ISBN 978-952-220-979-5.
* *Makuparit*. Readme, 2016. Valokuvat Tommi Anttonen. ISBN 978-952-220-815-6.
* *Villi jouluvegaani*. Into, 2016. Valokuvat Tommi Anttonen ja Sanna Peurakoski. ISBN 978-952-264-688-0.
* *Villi cityvegaani*. Into, 2016. Valokuvat Sanna Peurakoski. ISBN 978-952-264-748-1.
* *Villisienikeittokirja*. Readme, 2018. Yhdessä Lasse Kososen kanssa, valokuvat Olga Poppius, kuvitukset Sofia Pusa. ISBN 978-952-321-461-3.
* *Villisienet : tunnistusopas*. Yhdessä Lasse Kososen kanssa, valokuvat Kosonen, kuvitukset Sofia Pusa. ISBN 978-952-321-946-5.

Lähteet
-------

1. 1 2 3 4  Roos, Jonni: Sami Tallbergin elämä on mullistunut monta kertaa – kesytöntä hänestä ei kuitenkaan tullut *Yle Areena*.  16.12.2023. Viitattu 11.3.2024.
2. ↑  Virtanen, Milja: Varsinais­suomalainen metsä on täynnä ruokaa, josta moni ei ole kuullutkaan – BBC kiinnostui.  *HS Turku*, 11.3.2024. Artikkelin maksullinen verkkoversio. Viitattu 11.3.2024.